ئۆزىدىلا مېڭ تيەننىڭ بۇرۇنلىرىغا نوقۇپ تۇرۇپ تازا بىر تىللاپ ئاچچىقىنى چىقارماقچى بولدى. ئەمما نەدىن كەلگەن تاقەتكىن-تاڭ، يىڭ جېڭ  يەنىلا ئۆزىنى بېسىۋېلىپ ئاچچىقىنى يۇتۇۋەتتى. مېڭ تيەن چاكىنا-قورقۇنچاق ئادەم ئەمەس، بىراۋنىڭ كۆزىگە بېقىپ ئەپۇ تىلەيدىغان يارىماستىنمۇ ئەمەس، قارىغاندا بۈگۈنكىدەك بولۇپ قېلىشىدا چوقۇم بىر قىينىلىدىغان يېرى بار. لى سىنىڭ «كەلگىندىلەرنى قوغلاپ چىقىرىش يارلىقىنى قايتۇرۇۋېلىش خۇسۇسىدا نەسىھەت» نى تاپشۇرۇپ ئالماستا ھېلىغۇ مېڭ تيەنكەن، ئۆزىمۇ ئۆزى چىقارغان ئاشۇ بىمەنە، كۈلكىلىك يارلىقنىڭ قورقۇنچلۇق سايىسىدە قالغان تۇرسا، ئەجدادى چى بەگلىكىدىن بولغان بۇ مېڭ تيەندىن رەنجىپ نېمە قىلىدۇ؟